Tvær kærur hafa borist lögreglunni á Norðurlandi eystra vegna slagsmála í strætisvagni á Akureyri fyrr í mánuðinum. Greint var frá því í síðustu viku að tveir farþegar hefðu gengið í skrokk á vagnstjóra sem hefur lagt fram kæru gegn öðrum þeirra, en sá hefur einnig kært vagnstjórann.
Strætisvagninn var á leið frá Reykjavík til Akureyrar en að sögn vagnstjórans höfðu farþegarnir tveir verið til mikilla vandræða. Stutt stopp var tekið á Blönduósi þar sem annar farþeganna varð eftir þegar hann skilaði sér ekki úr sjoppunni í tæka tíð þrátt fyrir eftirrekstur. Vagninn fór því af stað án hans en skömmu síðar fær stjórnstöð Strætó símhringingu frá lögreglunni sem segist vera með mann aftur í lögreglubílnum og að vagninn eigi vinsamlegast að bíða eftir honum við Varmahlíð. Pétur Björnsson, hjá lögreglunni á Norðurlandi vestra, segir að lögreglan leggi það ekki í vana sinn að skutla fólki heldur hafi þetta verið gert sem greiði við manninn.
Þegar til Akureyrar var komið hófust svo slagsmálin. Vagnstjórinn segir að farþeginn sem skilinn var eftir hafi kýlt hann ítrekað og ráðist svo á hann aftur skömmu síðar ásamt hinum farþeganum. Vagnstjórinn lagði fram kæru og Eyþór Þorbergsson, staðgengill lögreglustjórans á Akureyri, segir að nú hafi einnig verið lögð fram kæra á hendur vagnstjóranum fyrir líkamsárás. Málið sé til rannsóknar hjá embættinu en í bið. Búið er að taka skýrslu frá báðum mönnunum en samkvæmt vitnisburði farþegans þá var árásin gagnkvæm og málið því rannsakað sem slagsmál. Engar upptökur eru til af atvikinu en um tuttugu farþegar voru í vagninum sem á eftir að yfirheyra. Ekki er ljóst hvenær vitnaleiðslur fara fram.
Lögreglan á Norðurlandi hefur borist tvær kærur vegna líkamsárása um borð í strætisvagni á Akureyri fyrr í mánuðinum. 